CELEX: 52017PC0567
Language: el
Date: 2017-10-04
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 904/2010 όσον αφορά τον πιστοποιημένο υποκείμενο στον φόρο

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 4.10.2017
            COM(2017) 567 final
            2017/0248(CNS)
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 904/2010 όσον αφορά τον πιστοποιημένο υποκείμενο στον φόρο
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η παρούσα πρόταση αποτελεί μέρος της δέσμης νομοθετικών μέτρων για τη θέσπιση οριστικού συστήματος ΦΠΑ για το ενδοενωσιακό διασυνοριακό εμπόριο με βάση την αρχή της φορολόγησης στο κράτος μέλος προορισμού των εμπορευμάτων ώστε να δημιουργηθεί ένας ισχυρός ενιαίος ευρωπαϊκός χώρος ΦΠΑ. Στο πρόγραμμα εργασίας της Επιτροπής για το 2017
                     1
                   συμπεριλήφθηκε νομοθετική πρόταση για ένα τέτοιο απλούστερο και θωρακισμένο έναντι της απάτης οριστικό σύστημα ΦΠΑ για το ενδοενωσιακό εμπόριο. Αυτές οι προτάσεις για ένα οριστικό σύστημα ΦΠΑ για το ενδοενωσιακό διασυνοριακό εμπόριο περιλαμβάνουν επίσης βελτιώσεις στο ισχύον σύστημα ΦΠΑ, όπως ζητήθηκε από τα κράτη μέλη
                     2
                  .
               
               
                  Τόσο για το οριστικό σύστημα ΦΠΑ όσο και όσον αφορά ορισμένες από τις ανωτέρω βελτιώσεις στο ισχύον σύστημα, οι υποκείμενοι στον φόρο θα πρέπει να είναι σε θέση, υπό ορισμένες προϋποθέσεις, να λαμβάνουν την ιδιότητα του πιστοποιημένου υποκείμενου στον φόρο. Με την έννοια του πιστοποιημένου υποκείμενου στον φόρο αναμένεται να καταστεί δυνατή η βεβαίωση ότι μια συγκεκριμένη επιχείρηση μπορεί να θεωρείται συνολικά αξιόπιστος φορολογούμενος. Ορισμένοι κανόνες απλούστευσης που αφορούν ρυθμίσεις αποθέματος στη διάθεση συγκεκριμένου αγοραστή (call-off stock), αλυσιδωτές συναλλαγές και την απόδειξη μεταφοράς αγαθών τα οποία μεταφέρονται ή αποστέλλονται σε άλλο κράτος μέλος, που ενδέχεται να είναι ευαίσθητοι στην απάτη, θα πρέπει να εφαρμόζονται μόνο σε περίπτωση που στη σχετική συναλλαγή συμμετέχουν πιστοποιημένοι υποκείμενοι στον φόρο. Επιπλέον, με την έννοια του πιστοποιημένου υποκείμενου στον φόρο αναμένεται να καταστεί δυνατή η σταδιακή εφαρμογή του οριστικού συστήματος ΦΠΑ, διότι κατά το πρώτο στάδιο του εν λόγω οριστικού συστήματος θα εφαρμόζεται η αντιστροφή της επιβάρυνσης όταν ο αποκτών, στην περίπτωση ενδοενωσιακών παραδόσεων αγαθών, είναι πιστοποιημένος υποκείμενος στον φόρο. Η αιτιολόγηση έγκειται στο ότι, επειδή ο πιστοποιημένος υποκείμενος στον φόρο είναι εξ ορισμού αξιόπιστος φορολογούμενος, δεν αναμένεται να διαπράττεται απάτη ως αποτέλεσμα της μη χρέωσης ΦΠΑ για ενδοενωσιακές παραδόσεις αγαθών που πραγματοποιούνται για πιστοποιημένο υποκείμενο στον φόρο. 
               
               
                  Σε αυτό το πλαίσιο, έχει ζωτική σημασία για τις επιχειρήσεις και τις φορολογικές διοικήσεις η δυνατότητα άμεσου και επιγραμμικού ελέγχου της ιδιότητας του πιστοποιημένου υποκείμενου στον φόρο μιας επιχείρησης. Για τον σκοπό αυτό, είναι αναγκαίο όλα τα κράτη μέλη να αποθηκεύουν πληροφορίες σχετικά με τις επιχειρήσεις και την εκάστοτε ιδιότητα του πιστοποιημένου υποκείμενου στον φόρο σε ένα ηλεκτρονικό σύστημα και οι αρμόδιες αρχές κάθε κράτους μέλους να εξασφαλίζουν ότι παρέχεται επιβεβαίωση σχετικά με την ιδιότητα οποιασδήποτε επιχείρησης ως πιστοποιημένης υποκείμενης στον φόρο. Αυτές οι υποχρεώσεις των κρατών μελών πρέπει να καθιερωθούν στο πλαίσιο της νομοθεσίας σχετικά με τη διοικητική συνεργασία, δηλαδή τον κανονισμό (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας
                     3
                   (εφεξής «κανονισμός διοικητικής συνεργασίας στον τομέα του ΦΠΑ»).
               
            
            
               •Συνοχή με τις ισχύουσες διατάξεις στον τομέα πολιτικής
            
            
               
                  Σκοπός της πρότασης είναι να υλοποιηθεί στην πράξη η ιδιότητα του πιστοποιημένου υποκείμενου στον φόρο, η οποία αποτελεί βασική συνιστώσα του οριστικού καθεστώτος ΦΠΑ για το ενδοενωσιακό εμπόριο με βάση την αρχή της φορολόγησης στο κράτος μέλος προορισμού των αγαθών, όπως ανακοινώθηκε στο σχέδιο δράσης για τον ΦΠΑ
                     4
                  . Η ιδιότητα του πιστοποιημένου υποκείμενου στον φόρο είναι επίσης σημαντική σε σχέση με ορισμένες βελτιώσεις του υπάρχοντος συστήματος που ζητούνται από τα κράτη μέλη, ιδίως όσον αφορά τους κανόνες για τις αλυσιδωτές συναλλαγές, τις καταστάσεις αποθέματος στη διάθεση συγκεκριμένου αγοραστή και την απόδειξη μεταφοράς σε απαλλασσόμενες από τον φόρο ενδοκοινοτικές παραδόσεις αγαθών.
               
            
            
               •Συνοχή με άλλες πολιτικές της Ένωσης
            
            
               
                  Η δημιουργία απλού, σύγχρονου και θωρακισμένου έναντι της απάτης συστήματος ΦΠΑ αποτελεί μία από τις δημοσιονομικές προτεραιότητες που έθεσε η Επιτροπή για το 2017
                     5
                  .
               
               
                  Η καταπολέμηση της απάτης του «αφανούς εμπόρου» στον τομέα του ΦΠΑ αποτελεί επίσης έναν από τους τομείς προτεραιότητας της Ευρωπαϊκής Ένωσης στον χώρο του εγκλήματος, στο πλαίσιο του κύκλου πολιτικής της ΕΕ για την περίοδο 2014-2017 από την Ευρωπόλ
                     6
                  . Θα μπορούσε επίσης να αναφερθεί η συμφωνία
                     7
                   για τη δημιουργία της Ευρωπαϊκής Εισαγγελίας (EPPO), η οποία θα είναι αρμόδια, υπό ορισμένες προϋποθέσεις, για την απάτη στον τομέα του ΦΠΑ.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση βασίζεται στο άρθρο 113 της Συνθήκης για τη λειτουργία της Ευρωπαϊκής Ένωσης (ΣΛΕΕ). Το εν λόγω άρθρο προβλέπει ότι το Συμβούλιο, αποφασίζοντας ομόφωνα σύμφωνα με ειδική νομοθετική διαδικασία και μετά από διαβούλευση με το Ευρωπαϊκό Κοινοβούλιο και την Οικονομική και Κοινωνική Επιτροπή, εκδίδει διατάξεις για την εναρμόνιση των κανόνων των κρατών μελών στον τομέα της έμμεσης φορολογίας.
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Σύμφωνα με την αρχή της επικουρικότητας, όπως ορίζεται στο άρθρο 5 παράγραφος 3 της Συνθήκης για την Ευρωπαϊκή Ένωση (ΣΕΕ), η ανάληψη δράσης σε επίπεδο Ένωσης είναι δυνατή μόνον εφόσον τα κράτη μέλη δεν είναι σε θέση να επιτύχουν το καθένα ξεχωριστά επαρκώς τους επιδιωκόμενους στόχους και, συνεπώς, λόγω της κλίμακας ή των επιπτώσεων της προτεινόμενης δράσης, οι στόχοι μπορούν να επιτευχθούν καλύτερα από την Ένωση.
               
               
                  Τα ζητήματα σχετικά με την αποθήκευση πληροφοριών και την παροχή πρόσβασης σε αυτές όσον αφορά την ιδιότητα των επιχειρήσεων ως πιστοποιημένων υποκείμενων στον φόρο δεν είναι δυνατό, από τη φύση τους, να αποφασίζονται από μεμονωμένα κράτη μέλη, διότι θα πρέπει οι επιχειρήσεις και οι φορολογικές διοικήσεις σε όλα τα κράτη μέλη να είναι σε θέση να ελέγχουν, με τυποποιημένο τρόπο, την ιδιότητα επιχειρήσεων ως πιστοποιημένων υποκείμενων στον φόρο που είναι εγκατεστημένες σε άλλα κράτη μέλη. Αυτό προϋποθέτει κοινό πλαίσιο και για την ανάληψη σχετικής πρωτοβουλίας απαιτείται πρόταση της Επιτροπής για τροποποίηση του κανονισμού διοικητικής συνεργασίας στον τομέα του ΦΠΑ.
               
            
            
               •Αναλογικότητα
            
            
               
                  Η πρόταση καθορίζει απλώς ένα πλαίσιο όσον αφορά την ιδιότητα του πιστοποιημένου υποκείμενου στον φόρο, ενώ ο επιχειρησιακός έλεγχος και τα μέτρα εφαρμογής εξακολουθούν να αποτελούν αρμοδιότητα των κρατών μελών. Ειδικότερα, η χορήγηση ή άρση της ιδιότητας μεμονωμένων υποκείμενων στον φόρο ως πιστοποιημένων υποκείμενων στον φόρο, με βάση από κοινού συμφωνηθέντες όρους, παραμένει στην αποκλειστική αρμοδιότητα των κρατών μελών.
               
            
         
         
            
               •Επιλογή του νομικού μέσου
            
            
               
                  Επειδή η υφιστάμενη νομοθεσία έχει τη μορφή κανονισμού, για την τροποποίησή της απαιτείται οπωσδήποτε ένας άλλος κανονισμός.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Η Επιτροπή συνέστησε δύο ομάδες εργασίας για συζητήσεις σε τεχνικό επίπεδο σχετικά με τον ΦΠΑ, και συγκεκριμένα την ομάδα για το μέλλον του ΦΠΑ (GFV) και την ομάδα εμπειρογνωμόνων σε θέματα ΦΠΑ (VEG). Οι ομάδες αυτές συζήτησαν σχετικά με το οριστικό σύστημα ΦΠΑ για το ενδοενωσιακό εμπόριο, συμπεριλαμβανομένου του ζητήματος της ιδιότητας του πιστοποιημένου υποκείμενου στον φόρο. Επιπλέον, διοργανώθηκε δημόσια διαβούλευση, από τις 20 Δεκεμβρίου 2016 έως τις 20 Μαρτίου 2017, από την οποία προέκυψαν 121 εισηγήσεις
                     8
                  .
               
            
            
               •Εκτίμηση επιπτώσεων
            
            
               
                  Γίνεται αναφορά στη χωριστή εκτίμηση επιπτώσεων [SWD(2017)325 και η περίληψή της SWD(2017)326] που διενεργήθηκε σε σχέση, μεταξύ άλλων, με την παρούσα πρόταση.
               
               
                  Η εκτίμηση επιπτώσεων για την πρόταση εξετάστηκε από την επιτροπή ρυθμιστικού ελέγχου στις 14 Ιουλίου 2017 [Ares(2017)3573962-SEC(2017)423]. Η επιτροπή γνωμοδότησε θετικά υπέρ της πρότασης, με ορισμένες συστάσεις οι οποίες ελήφθησαν υπόψη. Η γνωμοδότηση της επιτροπής και οι συστάσεις της αναφέρονται στο παράρτημα 1 του εγγράφου εργασίας των υπηρεσιών για την εκτίμηση επιπτώσεων που συνοδεύει την παρούσα πρόταση.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η πρόταση δεν θα έχει αρνητικές επιπτώσεις στον ενωσιακό προϋπολογισμό.
            
            
               5.ΛΟΙΠΑ ΣΤΟΙΧΕΙΑ
            
            
               •Αναλυτική επεξήγηση των επιμέρους διατάξεων της πρότασης
            
            
               Σκοπός του άρθρου 1 της πρότασης είναι να παράσχει τη βάση για την ενσωμάτωση της ιδιότητας του πιστοποιημένου υποκείμενου στον φόρο στο σύστημα VIES (σύστημα ανταλλαγής πληροφοριών σχετικά με τον ΦΠΑ). Επί του παρόντος, το σύστημα VIES χρησιμοποιείται, μεταξύ άλλων, για τον έλεγχο της εγκυρότητας του αριθμού ΦΠΑ ενός πελάτη σε άλλο κράτος μέλος προκειμένου να επιβεβαιώνεται ότι μια παράδοση αγαθών, τα οποία μεταφέρονται ή αποστέλλονται σε αυτόν τον πελάτη εκτός του κράτους μέλους παράδοσης, είναι δυνατό να απαλλάσσεται από τον ΦΠΑ. Από πρακτική άποψη, ο έλεγχος της ιδιότητας του πελάτη ως πιστοποιημένου υποκείμενου στον φόρο, προκειμένου να μη χρεωθεί ο ΦΠΑ στην περίπτωση ενδοενωσιακής παράδοσης αγαθών στο πλαίσιο του οριστικού συστήματος, είναι αρκετά παρόμοιος με τον έλεγχο του αριθμού ΦΠΑ. Δεδομένου ότι η ιδιότητα του πιστοποιημένου υποκείμενου στον φόρο αφορά διασυνοριακές καταστάσεις και η υποδομή ΤΠ ήδη υπάρχει και χρησιμοποιείται από όλες τις φορολογικές διοικήσεις, είναι ενδεδειγμένο να χρησιμοποιηθεί η υπάρχουσα υποδομή και να επεκταθεί η λειτουργία της ώστε να συμπεριληφθεί η ιδιότητα των υποκείμενων στον φόρο ως πιστοποιημένων υποκείμενων στον φόρο. 
            
            
               Για την ενσωμάτωση της ιδιότητας του πιστοποιημένου υποκείμενου στον φόρο, είναι καταρχάς αναγκαίο τα κράτη μέλη, τα οποία είναι αρμόδια για τη χορήγηση και την ανάκληση της ιδιότητας επιχειρήσεων ως πιστοποιημένων υποκείμενων στον φόρο που είναι εγκατεστημένες στο έδαφός τους, να συλλέγουν αυτές τις πληροφορίες και να τις αποθηκεύουν ηλεκτρονικά. Για τον σκοπό αυτό, το άρθρο 17 του κανονισμού διοικητικής συνεργασίας στον τομέα του ΦΠΑ τροποποιείται ώστε να διασφαλίζεται ότι αποθηκεύονται επίσης και οι πληροφορίες σχετικά με την ιδιότητα των υποκείμενων στον φόρο ως πιστοποιημένων υποκείμενων στον φόρο. Περαιτέρω, με την προσαρμογή του άρθρου 31 του κανονισμού διοικητικής συνεργασίας στον τομέα του ΦΠΑ, εξασφαλίζεται ότι είναι δυνατό να επιτυγχάνεται επιβεβαίωση της ιδιότητας ενός συγκεκριμένου προσώπου ως πιστοποιημένου υποκείμενου στον φόρο με ηλεκτρονικά μέσα.
            
            
               2017/0248 (CNS)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 904/2010 όσον αφορά τον πιστοποιημένο υποκείμενο στον φόρο
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη του Ευρωπαϊκού Κοινοβουλίου
                  9
               , 
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  10
               ,
            
            
               Αποφασίζοντας σύμφωνα με ειδική νομοθετική διαδικασία,
            
            
               Εκτιμώντας τα ακόλουθα:
            
            
               (1)Στο σχέδιο δράσης της για τον ΦΠΑ
                  11
               , η Επιτροπή ανακοίνωσε την πρόθεσή της να υποβάλει πρόταση που θα καθορίζει τις αρχές για ένα οριστικό σύστημα φόρου προστιθέμενης αξίας (ΦΠΑ) όσον αφορά το διασυνοριακό εμπόριο μεταξύ επιχειρήσεων ανάμεσα στα κράτη μέλη. Το Συμβούλιο, στα συμπεράσματά του της 8ης Νοεμβρίου 2016
                  12
               , κάλεσε την Επιτροπή να προβεί, στο μεταξύ, σε ορισμένες βελτιώσεις στους ενωσιακούς κανόνες για τον ΦΠΑ όσον αφορά τις διασυνοριακές συναλλαγές.
            
            
               (2)Η έννοια του πιστοποιημένου υποκείμενου στον φόρο αποτελεί ένα από τα βασικά στοιχεία του εν λόγω νέου οριστικού συστήματος ΦΠΑ για το ενδοενωσιακό εμπόριο και, επιπλέον, θα χρησιμοποιηθεί για ορισμένα μέτρα απλούστευσης στο πλαίσιο του ισχύοντος συστήματος ΦΠΑ. Με την έννοια του πιστοποιημένου υποκείμενου στον φόρο αναμένεται να καταστεί δυνατή η απόδειξη ότι ένας συγκεκριμένος υποκείμενος στον φόρο μπορεί να θεωρείται αξιόπιστος φορολογούμενος εντός της Ένωσης.
            
            
               (3)Ορισμένοι κανόνες που θεσπίζονται από την οδηγία 2006/112/ΕΚ
                  13
                για πράξεις που θεωρούνται ευαίσθητες στην απάτη θα ισχύουν μόνον εφόσον συμμετέχουν πιστοποιημένοι υποκείμενοι στον φόρο. Ως εκ τούτου, είναι ουσιώδους σημασίας η δυνατότητα επαλήθευσης της ιδιότητας ενός υποκείμενου στον φόρο ως πιστοποιημένου υποκείμενου στον φόρο με ηλεκτρονικά μέσα προκειμένου να διασφαλίζεται ότι μπορούν να εφαρμόζονται οι εν λόγω κανόνες.
            
            
               (4)Κατά το πρώτο βήμα προς το οριστικό σύστημα ΦΠΑ, όπως προτείνεται από το σχέδιο δράσης για τον ΦΠΑ, στην περίπτωση ενδοενωσιακών παραδόσεων αγαθών θα πρέπει να εφαρμόζεται ο μηχανισμός αντιστροφής της επιβάρυνσης όταν ο αποκτών είναι πιστοποιημένος υποκείμενος στον φόρο. Κατά συνέπεια, είναι ουσιώδους σημασίας, για έναν υποκείμενο στον φόρο ο οποίος πραγματοποιεί ενδοενωσιακή παράδοση αγαθών, να γνωρίζει αν έχει χορηγηθεί στον πελάτη του η ιδιότητα του πιστοποιημένου υποκείμενου στον φόρο. Δεδομένης της πρακτικής ομοιότητας με την ισχύουσα απαλλαγή για ενδοκοινοτικές παραδόσεις αγαθών και προκειμένου να αποφεύγεται περιττό κόστος ή φόρτος, θα πρέπει να χρησιμοποιείται το ισχύον σύστημα ανταλλαγής πληροφοριών σχετικά με τον ΦΠΑ (VIES), στο οποίο θα πρέπει να ενσωματωθούν πληροφορίες σχετικά με την ιδιότητα του πιστοποιημένου υποκείμενου στον φόρο.
            
            
               (5)Με σκοπό την παροχή πληροφοριών σχετικά με την ιδιότητα των υποκειμένων στον φόρο ως πιστοποιημένων υποκείμενων στον φόρο στα κράτη μέλη, τα κράτη μέλη θα πρέπει να καταγράφουν και να αποθηκεύουν σε ηλεκτρονικό σύστημα την επικαιροποιημένη ιδιότητα των υποκείμενων στον φόρο ως πιστοποιημένων υποκείμενων στον φόρο. Οι φορολογικές αρχές ενός κράτους μέλους θα πρέπει εν συνεχεία να χορηγούν στις φορολογικές αρχές άλλων κρατών μελών αυτόματη πρόσβαση στις πληροφορίες αυτές και θα πρέπει να είναι σε θέση, κατόπιν αιτήματος από πρόσωπα που αναφέρονται στο άρθρο 31 παράγραφος 1 του κανονισμού (ΕΕ) αριθ. 904/2010 του Συμβουλίου
                  14
               , να επιβεβαιώνουν με ηλεκτρονικά μέσα την ιδιότητα οποιουδήποτε υποκείμενου στον φόρο ως πιστοποιημένου υποκείμενου στον φόρο, όταν η εν λόγω ιδιότητα έχει σημασία για τους σκοπούς των πράξεων που αναφέρονται στο εν λόγω άρθρο.
            
            
               (6)Λαμβανομένου υπόψη ότι οι διατάξεις που περιλαμβάνονται στον παρόντα κανονισμό προκύπτουν από τις τροποποιήσεις που επιφέρει η οδηγία [...]
                  15
               /ΕΕ του Συμβουλίου, ο παρών κανονισμός θα πρέπει να εφαρμοστεί από την ημερομηνία εφαρμογής των εν λόγω τροποποιήσεων.
            
            
               (7)Συνεπώς, ο κανονισμός (ΕΕ) αριθ. 904/2010 θα πρέπει να τροποποιηθεί αναλόγως,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) αριθ. 904/2010 τροποποιείται ως εξής:
            
            
               1)      Το άρθρο 17 αντικαθίσταται από το ακόλουθο κείμενο:
            
            
               «Άρθρο 17
            
            
               1. 
                     Κάθε κράτος μέλος αποθηκεύει σε ηλεκτρονικό σύστημα τις ακόλουθες πληροφορίες:
            
            
               α)
                     τις πληροφορίες τις οποίες συλλέγει σύμφωνα με το κεφάλαιο 6 του τίτλου XI της οδηγίας 2006/112/ΕΚ·
            
         
         
            
               β)
                     τα δεδομένα σχετικά με την ταυτότητα, τη δραστηριότητα, τη νομική μορφή και τη διεύθυνση των προσώπων στα οποία έχει χορηγήσει αριθμό φορολογικού μητρώου ΦΠΑ και τα οποία δεδομένα έχουν συλλεχθεί κατ’ εφαρμογή του άρθρου 213 της οδηγίας 2006/112/ΕΚ, καθώς και την ημερομηνία κατά την οποία χορηγήθηκε ο εν λόγω αριθμός·
            
            
               γ)
                     τα δεδομένα σχετικά με τους αριθμούς φορολογικού μητρώου ΦΠΑ που έχει χορηγήσει και είναι πλέον άκυροι, καθώς και τις ημερομηνίες κατά την οποία ακυρώθηκαν αυτοί οι αριθμοί·
            
            
               δ)
                     τις πληροφορίες τις οποίες συλλέγει δυνάμει των άρθρων 360, 361, 364 και 365 της οδηγίας 2006/112/ΕΚ, καθώς και, από την 1η Ιανουαρίου 2015, τις πληροφορίες τις οποίες συλλέγει δυνάμει των άρθρων 369γ, 369στ και 369ζ της εν λόγω οδηγίας·
            
            
               ε)
                     τις πληροφορίες όσον αφορά την ιδιότητα πιστοποιημένου υποκείμενου στον φόρο σύμφωνα με το άρθρο 13α της οδηγίας 2006/112/ΕΚ, καθώς και την ημερομηνία κατά την οποία χορηγήθηκε, απορρίφθηκε και ανακλήθηκε αυτή η ιδιότητα.
            
            
               2.
                     Οι τεχνικές λεπτομέρειες όσον αφορά την αυτόματη αναζήτηση των πληροφοριών για τις οποίες γίνεται λόγος στην παράγραφο 1 στοιχεία β), γ), δ) και ε) του παρόντος άρθρου καθορίζονται με τη διαδικασία του άρθρου 58 παράγραφος 2.»
            
            
               2)
                     Στο άρθρο 31, η παράγραφος 1 αντικαθίσταται από το ακόλουθο κείμενο: 
            
            
               «1.
                     Οι αρμόδιες αρχές κάθε κράτους μέλους μεριμνούν ώστε τα πρόσωπα που αφορούν οι ενδοκοινοτικές παραδόσεις αγαθών ή ενδοκοινοτικές παροχές υπηρεσιών και οι μη εγκατεστημένοι υποκείμενοι στο φόρο που παρέχουν υπηρεσίες τηλεπικοινωνιών, υπηρεσίες ραδιοτηλεοπτικών μεταδόσεων και ηλεκτρονικά παρεχόμενες υπηρεσίες, ιδίως όσες αναφέρονται στο παράρτημα II της οδηγίας 2006/112/ΕΚ, να έχουν τη δυνατότητα να λαμβάνουν, για τις ανάγκες του συγκεκριμένου τύπου πράξης, επιβεβαίωση με ηλεκτρονικά μέσα της εγκυρότητας του αριθμού φορολογικού μητρώου ΦΠΑ οιουδήποτε συγκεκριμένου προσώπου, καθώς και του ονόματος και της διεύθυνσης που αντιστοιχούν σε αυτό. Οι αρμόδιες αρχές κάθε κράτους μέλους μεριμνούν επίσης ώστε να είναι δυνατή η επαλήθευση με ηλεκτρονικά μέσα του κατά πόσον οποιοσδήποτε υποκείμενος στον φόρο είναι πιστοποιημένος υποκείμενος στον φόρο σύμφωνα με το άρθρο 13α της οδηγίας 2006/112/ΕΚ, όταν η εν λόγω φορολογική ιδιότητα έχει σημασία για τους σκοπούς του εν λόγω άρθρου. Οι πληροφορίες αυτές πρέπει να αντιστοιχούν στα δεδομένα που αναφέρονται στο άρθρο 17 του παρόντος κανονισμού.»
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2019.
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Πρόγραμμα εργασίας της Επιτροπής 2017: Δημιουργία μιας Ευρώπης που προστατεύει, ενδυναμώνει και υπερασπίζεται τους πολίτες της, COM(2016) 710 final. 
                     
                  http://eur-lex.europa.eu/legal-content/EL/TXT/?qid=1487237841093&uri=CELEX:52016DC0710
               
               
                  
                     (2)
                  Βλ. συμπεράσματα του Συμβουλίου, της 8ης Νοεμβρίου 2016, για τη βελτίωση των ισχυόντων κανόνων περί ΦΠΑ της ΕΕ όσον αφορά τις διασυνοριακές συναλλαγές (αριθ. 14257/16 FISC 190 ECOFIN 1023 της 9ης Νοεμβρίου 2016).
                     
                  http://data.consilium.europa.eu/doc/document/ST-14257-2016-INIT/el/pdf
               
               
                  
                     (3)
                  ΕΕ L 268 της 12.10.2010, σ. 1–18.
               
               
                  
                     (4)
                  Σχέδιο δράσης για τον ΦΠΑ – Προς έναν ενιαίο χώρο ΦΠΑ στην ΕΕ – Η ώρα των αποφάσεων (COM(2016) 148 final, της 7ης Απριλίου 2016)
               
               
                  
                     (5)
                  Ετήσια επισκόπηση της ανάπτυξης για το 2017, βλ. 
                  https://ec.europa.eu/info/publications/2017-european-semester-annual-growth-survey_en
               
               
                  
                     (6)
                  
                  Προτεραιότητες EMPACT
                   (Ευρωπαϊκή πολυκλαδική πλατφόρμα κατά των εγκληματικών απειλών)
               
               
                  
                     (7)
                  Βλ. 
                  http://www.consilium.europa.eu/el/press/press-releases/2017/06/08-eppo/
               
               
                  
                     (8)
                  Βλ., σχετικά με τη διαβούλευση με τα ενδιαφερόμενα μέρη, το παράρτημα 2 του εγγράφου εργασίας των υπηρεσιών της Επιτροπής - Εκτίμηση επιπτώσεων που συνοδεύει το έγγραφο «Πρόταση οδηγίας του Συμβουλίου για την τροποποίηση της οδηγίας 2006/112/ΕΚ όσον αφορά την εναρμόνιση και την απλούστευση ορισμένων κανόνων στο σύστημα του φόρου προστιθεμένης αξίας και τη θέσπιση του οριστικού συστήματος για τη φορολόγηση των συναλλαγών μεταξύ κρατών μελών», καθώς και τα αποτελέσματα της σχετικής ανοικτής δημόσιας διαβούλευσης: 
                  https://ec.europa.eu/taxation_customs/consultations-get-involved/tax-consultations_en
                                                                 
               
               
                  
                     (9)
                  ΕΕ C της , σ. .
               
               
                  
                     (10)
                  ΕΕ C της , σ. .
               
               
                  
                     (11)
                  Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο και την Ευρωπαϊκή Οικονομική και Κοινωνική Επιτροπή σχετικά με ένα σχέδιο δράσης για τον ΦΠΑ- Προς έναν ενιαίο χώρο ΦΠΑ στην ΕΕ - Η ώρα των αποφάσεων (COM(2016)148 final της 7.4.2016).
               
               
                  
                     (12)
                  Συμπεράσματα του Συμβουλίου, της 8ης Νοεμβρίου 2016, για τη βελτίωση των ισχυόντων κανόνων περί ΦΠΑ της ΕΕ όσον αφορά τις διασυνοριακές συναλλαγές (αριθ. 14257/16 FISC 190 ECOFIN 1023 της 9ης Νοεμβρίου 2016). 
               
               
                  
                     (13)
                  Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1).
               
               
                  
                     (14)
                  Κανονισμός (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1).
               
               
                  
                     (15)
                  Οδηγία [...]/ΕΕ του Συμβουλίου, της [...], για την τροποποίηση της οδηγίας 2006/112/ΕΚ σχετικά με την εναρμόνιση και απλούστευση ορισμένων κανόνων στο σύστημα φόρου προστιθέμενης αξίας και τη θέσπιση του οριστικού συστήματος για τη φορολόγηση των συναλλαγών μεταξύ των κρατών μελών (ΕΕ L [...]).